Faunit
Neljä nuorta faunia
 loikoi sinisillä rypälekasoilla.
 Heidän yksinkertaiset silmänsä
 olivat ajattelua täynnä.
 He miettivät elämän salaisuutta
 tuijottaen ankarasti kavioihinsa.

 Metsässä oli hiljaista ja helteistä.
 Aurinko paloi kuin tuliroihu.
 Ja yksi fauneista hypähteli toisten lomitse
 selvittääkseen huumaantuneita ajatuksiaan.
 Mutta vanha fauni nukkui
 karvaiset jalat lähteessä
 ja hymyili.
 Hän näki unta nuoruutensa kiivaista lemmenöistä.

 Silloin ponnahti notkea nymfi
 mietiskelijäin ylitse,
 ja nämä lähtivät ulvahtaen tavoittamaan häntä,
 kun hän nauroi valkoisen olkansa yli.
 Ja he potkivat kipeästi toisiansa juostessansa.

 Mutta sinisistä rusentuneista rypälekasoista
 valui monta pientä tuoksuavaa puroa lähteeseen,
 jossa vanha fauni vilvoitteli jalkojansa.